ལུས་ལ་ངུར་སྨྲིག་གསོལ་བའི་གྲྭ་བཙུན་ཁྲི་སྟོང་མང་པོས་ཁྲོམ་སྲང་ཁེངས་ནས་ཞལ་འདོན་གྱི་སྒྲ་ལས།བོད་དམག་གི་གཟི་བརྗིད་ཆེ་བའི་དམག་སྦྱོང་གི་སྐད་སྒྲ་དེ་དག་ཐོས་འཛིན་གྱི་ཡུལ་དང་བྲལ་ཞིང༌།བྱིན་རླབས་ཀྱི་ཚན་ཁ་འབར་བའི་ལྷ་ཁང་དང་དགོན་པས་ལྷ་ས་དང་ལྷ་སའི་ཉེ་འཁོར་ཡོངས་སུ་ཁེངས་ཡོད་པ་ལས་མཁར་རྫོང་དང་འཛིང་རྭ་དེ་དག་འབྱུང་བཞིའི་ཁམས་སུ་བློ་ཕམ་དང་བཅས་ཐིམ་ཟིན་པའམ་ཐིམ་བཞིན་མཆིས།དགོན་པ་དེ་དག་ལ་མཆོད་མཇལ་དུ་འགྲོ་མཁན་བོད་མི་རྣམས་ཀྱིས་ལག་ཏུ་མ་ཎི་འཁོར་ལོ་རེ་དང་ཕྲེང་བ་རེ་བཟུང་ནས་དད་པའི་མིག་ཟུང་ཟུམ་ཟུམ་བྱེད་ཞོར་ཁ་ནས་ཆོས་འདོན་པ་ལས་གང་དུའང་དཔའ་བའི་རྩལ་དང༌།ལ་རྒྱའི་གཏམ་སྨྲ་མཁན་ཤིན་ཏུ་དཀོན།ཁོང་གི་ཐུགས་ལ་འཚབ་ཤ་ཞིག་ཤར་བ་དང་མཉམ་དུ་མྱུར་བར་ཕོ་བྲང་པོ་ཏ་ལའི་ཐེམ་སྐས་འཛེགས།